Arne Rolighed (S), 2001-05-07:
Det beslutningsforslag, som i dag er til første behandling her i salen,
opfordrer regeringen til inden udgangen af dette folketingsår at tage initiativ til at igangsætte et behandlingsforsøg rettet mod de særlig hårdtbelastede narkomaner, hvor lægeligt ordineret heroin indgår som et behandlingselement.
Regeringen mener fortsat, at der knytter sig alvorlige faglige og etiske problemer til et forsøg med heroin.
Til brug for de politiske overvejelser og beslutninger om yderligere tiltag vil regeringen tage initiativ til en samlet ekspertudredning og vurdering af behov, fordele og ulemper ved mulige yderligere skadereducerende støtte og tilbud til de hårdest belastede stofmisbrugere.
Regeringen agter derfor at give en lille gruppe eksperter i opdrag at fremlægge en samlet opdateret faglig udredning af omfanget og karakteren af problemerne for de hårdest belastede stofmisbrugere.
Vi må have kortlagt, hvilken viden og hvilke resultater der foreligger, og hvilke mangler og hvilke barrierer der er for en forsvarlig sundheds- og socialfaglig indsats.
Udredningen skal indeholde en faglig vurdering af fordele og ulemper ved forskellige alternative løsningsmuligheder.
Vi må også i det samlede billede have en grundig status
over hidtidig sundheds- og socialfaglig indsats
: Hvad er rent faktisk sat i gang, og hvad er der indhøstet af erfaringer, siden det blev besluttet at opprioritere indsatsen på området i 1995, hvad virker, og hvad virker ikke? Vi forudsætter, at ekspertgruppen i sin vurdering vil inddrage såvel mulighederne for at styrke det sociale tilbud, herunder den psykosociale indsats, som mulighederne for at introducere lægelig ordination af heroin, injicerbar metadon og nye substitutionsstoffer i behandlingen af de hårdest belastede stofmisbrugere.
Ekspertgruppen skal også inddrage mulighederne for forbedringer i den eksisterende metadonbehandling.
Endelig skal gruppen af eksperter også overveje de retshåndhævelsesmæssige aspekter og mulige nye tiltag.
Jeg forventer, at udredningen er færdig inden årets udgang.
Vi igangsætter nu også forsøg for 50 mio. kr. til forsøg med en øget psykosocial indsats i metadonbehandlingen.
Forsøget har til formål at klarlægge, i hvilken udstrækning de sundhedsmæssige og sociale skadevirkninger kan reduceres via en intensiveret psykosocial behandling af stofmisbrugere, der er i metadonbehandling.
Dette forsøg ligger i socialministerens regi.
Det forberedende arbejde er afsluttet, og det er aftalt, at forsøget skal gennemføres i Vestsjællands og Århus Amter og i Københavns Kommune.
Forsøget vil blive evalueret af Center
for Rusmiddelforskning, så vi får mulighed for også her at lære af de erfaringer, som vi gør os undervejs, og som vi står med ved forsøgets afslutning. Endvidere igangsætter vi et forsøg med forstærket opsøgning og sundhedsfaglig indsats for i alt 10 mio. kr., nemlig forsøget vedrørende styrket sundhedsbetjening af de hårdest belastede stofmisbrugere på Vesterbro.
I dette forsøg ligger nogle lovende perspektiver med henblik på at reducere skaderne, at skabe bedre livskvalitet for narkomanerne.
Også dette forsøg vil blive evalueret, og vi vil stille spørgsmålet: Virker det, eller virker det ikke?
Afslutningsvis vil jeg gerne give udtryk for, at regeringen fortsat ikke er i tvivl om de gode intentioner hos forslagsstillerne, men det er regeringens opfattelse, at vi, forinden vi går ind i overvejelser om at ændre kurs i narkopolitikken, først må have et bredt overblik over behov og begrænsninger, fordele og ulemper, så regering og Folketing kan træffe valg mellem flere forskellige handlemuligheder.
Det er det overblik, eksperternes respons skal give os.